Γνωμοδότηση της Οικονομικής και Κοινωνικής Επιτροπής για την "Πρόταση κανονισμού του Συμβουλίου περί τροποποιήσεως, για πέμπτη φορά, του κανονισμού (ΕΚ) αριθ. 850/98 της 30ής Μαρτίου 1998 για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών"

(2000/C 75/12)

Στις 18 Ιανουαρίου 2000 και βάσει του άρθρου 37 της Συνθήκης ΕΚ, το Συμβούλιο αποφάσισε να ζητήσει τη γνωμοδότηση της ΟΚΕ για την ανωτέρω πρόταση.

Το τμήμα "Γεωργία, ανάπτυξη της υπαίθρου, περιβάλλον", το οποίο επιφορτίσθηκε με την προετοιμασία των σχετικών εργασιών, εξέδωσε τη γνωμοδότησή του στις 12 Ιανουαρίου 2000. Εισηγητής ήταν ο κ. Chagas.

Κατά την 369η σύνοδο ολομέλειας της 26ης και 27ης Ιανουαρίου 2000 (συνεδρίαση της 26ης Ιανουαρίου), η ΟΚΕ υιοθέτησε με 62 ψήφους υπέρ, 1 ψήφο κατά και 1 αποχή, την ακόλουθη γνωμοδότηση.

1. Εισαγωγή

1.1. Βάσει του κανονισμού (ΕΕ) 850/98(1), το Συμβούλιο υιοθέτησε τεχνικά μέσα προστασίας των θαλάσσιων νεαρών οργανισμών.

1.2. Μετά την υιοθέτηση και δημοσίευση του κανονισμού διαπιστώθηκε ότι, ενόψει ορισμένων εξελίξεων, ήταν αναγκαία η προσαρμογή του εν λόγω νομικού κειμένου.

1.3. Η παρούσα πρόταση τροποποιεί αυτές τις διατάξεις του κανονισμού 850/98.

2. Γενικές παρατηρήσεις

2.1. Η ΟΚΕ αποδέχεται την παρούσα πρόταση.

2.2. Γενικά, οι τροποποιήσεις που προτείνονται στον κανονισμό θα συμπληρώσουν αφενός, τη σύνταξη και τις ελλείψεις που διαπιστώθηκαν στο κείμενό του και, αφετέρου, θα θεσπίσουν μια καλύτερη ισορροπία μεταξύ ενός ιδεώδους τεχνικού μέσου και της πραγματικότητας της αλιευτικής δραστηριότητας.

2.3. Το μέσο που προτείνεται στο άρθρο 1.3 της παρούσας πρότασης κανονισμού ήταν ιδιαίτερα αναγκαίο στον κύκλο των εθνικών δράσεων για τη διατήρηση και διαχείριση των πληθυσμιακών μονάδων λόγω της ασάφειας του προηγούμενου κειμένου.

2.4. Οι κατευθύνσεις που αναφέρονται για τη σύνταξη του νέου άρθρου 29 A επιβάλλεται να διορθωθούν.

2.5. Οι περιορισμοί που προτείνονται τώρα για την αλιεία των αμμοχελών, των οποίων η εμπορική αξία έχει σχέση μόνο με την παρασκευή ιχθυάλευρων, έχει σαν σκοπό, σύμφωνα με τις συστάσεις των επιστημόνων, τη διατήρηση, σε μια μικρή ζώνη της Αγγλίας και της Σκοτίας, της ισορροπίας ορισμένων πληθυσμών έναντι της επίδρασης της βιομηχανικής αλιείας στα είδη αυτά.

2.5.1. Η ΟΚΕ θεωρεί ότι η Επιτροπή θα πρέπει να διαθέσει τους απαραίτητους οικονομικούς πόρους με σκοπό την υποστήριξη της πραγματοποίησης ερευνών που θα έχουν ως στόχο την καλύτερη μελέτη ορισμένων άλλων παραγόντων που επηρεάζουν άμεσα το θαλάσσιο περιβάλλον και συμβάλλουν στη μεγαλύτερη σπανιότητα των υφιστάμενων πόρων. Στο πλαίσιο αυτό θα ήταν ευπρόσδεκτη η εκπόνηση μίας μελέτης που θα αναλύει τις επιπτώσεις που έχει η βιομηχανική αλιεία για την παραγωγή ιχθυαλεύρων στους πληθυσμούς των νέων θαλάσσιων οργανισμών, στην τροφική αλυσίδα άλλων ειδών αλλά και στα αλιεύματα που χρησιμοποιούνται για την ανθρώπινη διατροφή.

2.6. Η ΟΚΕ καλεί την Επιτροπή να προβεί το συντομότερο δυνατό σε μια κωδικοποιημένη έκδοση του κανονισμού 850/98, ο οποίος έχει ήδη υποστεί πέντε τροποποιήσεις.

Βρυξέλλες, 26 Ιανουαρίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) ΕΕ L 125 της 27.4.1998.